Proteas onder hewige druk in IndiëFaf du Plessis word skoongebou. (AP Photo/Mahesh Kumar A.) Ná twee loesings is die Protea-krieketspan met hul rug teen die muur in Indië. Faf du Plessis se troepe het die eerste toets met 203 lopies verloor en die tweede toets met ’n beurt en 137 lopies – hul grootste nederlaag nóg teen Indië. Met die reeksoorwinning reeds in die sakkie, sal Indië die strop selfs stywer om die Protea-nekke wil trek – veral met punte in die Wêreldtoetskrieket-kampioenskap op die spel. “Ons gaan beslis nie ons voet van die versnelpedaal haal nie,” het ’n veglustige Virat Kohli aan ESPN Cricinfo gesê. Die Indiese kaptein se spelpeil is vuurwarm – sy onoorwonne beurt van 254 lopies in Pune is meer as wat die ganse Protea-kolflys in hul tweede beurt in dieselfde toets kon aanteken. “Wanneer ’n kolwer sukkel, is dit ’n diep gat waaruit hy moet kruip,” het Faf du Plessis gesê. En daar is omtrént diep gate waaruit die Protea-kolwers moet worstel. Dean Elgar (160) en Quinton de Kock (111) se uitstekende honderdtalle in die eerste toets voel reeds ver in die verlede en die geploeter van Aiden Markram, Temba Bavuma en Theunis de Bruyn sorg vir ’n wrang smaak in die ondersteuners se monde. Kanse is goed dat Zubayr Hamza en Heinrich Klaasen speelkans in die derde toets kan kry met Markram en De Bruyn wat waarskynlik die koeldranke sal aandra. Bavuma se plek is waarskynlik veilig. Maar die Proteas se boulwerk sukkel ook kwaai. Kagiso Rabada. Foto: ANA. Die Suid-Afrikaanse boulaanval – wat vantevore opposisie-kolwers laat bontstaan het – kon vyf toetse gelede laas 20 paaltjies in ’n toetswedstryd laat kantel. “Ons was onder enorme druk en ek dink nie ons kán onder kwaaier druk as die afgelope ruk geplaas word nie,” het Kagiso Rabada aan dieselfde webblad gesê. Rabada – wat tot dusver net vier paaltjies teen ’n gemiddeld van 50.00 in die reeks kon neem – voel dat die Indiërs beter as ’n eenheid geboul het en dat hulle reeds vroeg in die beurt omgekeerde swaai kon bewerkstellig. “Dit is nooit lekker om te verloor nie, veral nie op die manier waarop ons nou wedstryde verloor nie, maar ons gaan deur ’n oorgangstydperk.” Hy het bygevoeg dat die Proteas moet begin glo hulle kan wel in enige toestand goed speel.